## Cultura publica les bases que regulen les ajudes dirigides a la conservació de béns immobles del patrimoni cultural valencià

*** El pressupost global se situa entorn dels 3 milions d’euros
* La quantia màxima que poden percebre les entitats beneficiàries s’incrementa en un 500 %, i passa de 40.000 a 200.000 euros**

La Conselleria d’Educació, Cultura, Universitats i Ocupació, a través de la Secretaria Autonòmica de Cultura i la Direcció General de Patrimoni Cultural, ha aprovat les bases que regulen la concessió d’ajudes per a la conservació i la protecció dels béns immobles del patrimoni cultural de la Comunitat Valenciana.

El pressupost previst per a estes ajudes se situa entorn dels 3 milions d’euros. D’altra banda, també augmenta en un 500 % la quantia màxima que poden percebre cada una de les entitats beneficiàries, al passar dels 40.000 als 200.000 euros.

L’orde de bases, que s’ha publicat este dilluns en el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2024/8709)), establix que les ajudes es dirigixen a ajuntaments, fundacions, associacions i altres entitats sense finalitat lucrativa de tota la Comunitat Valenciana que tinguen entre els seus fins la protecció, la promoció i la defensa del patrimoni cultural valencià.

Es tracta, com ha explicat la secretària autonòmica de Cultura, Pilar Tébar, d’un “nou cicle d’ajudes” per a la conservació i la protecció del patrimoni cultural, “fruit de diversos mesos d’estudis i entrevistes amb alcaldes i diferents agents implicats en la dinamització del patrimoni cultural”.

Així, per a 2024 s’han modificat les bases per a la seua concessió, a fi d’introduir canvis dirigits a afavorir actuacions “més ambicioses”, de manera que la inversió pública en la conservació “guanye en eficàcia i no es veja abocada a intervencions parcials i, en molts casos, superficials”, tal com ha subratllat Pilar Tébar.

Altres novetats que introduïx l’orde de bases són el finançament dels projectes tècnics de les intervencions, el pagament anticipat d’un percentatge de l’ajuda, l’ampliació del termini disponible per a dur a terme els treballs i la possibilitat de beneficiar-se d’abonaments a compte que responguen al ritme de l’execució.

En la mateixa línia, la titular de la Secretaria Autonòmica de Cultura ha destacat que la finalitat d’esta nova regulació és “donar resposta a les verdaderes necessitats del nostre patrimoni cultural perquè no es queden en bones intencions”, tot això d’acord amb “la voluntat del Consell de convertir el nostre ric patrimoni en una de les principals senyes d’identitat del poble valencià”.

Finalment, Tébar ha conclòs que el nou model pretén dinamitzar les zones més afectades pel despoblament i contribuir a “vertebrar el nostre territori a través del patrimoni cultural, perquè s’incentiven xicotets ajuntaments o xicotetes entitats amants del patrimoni, que compten amb menys recursos, perquè puguen dur a terme els seus projectes”.

Fecha: 02/09/2024